แนวโน้มดัชนีเช้าแกว่งแคบ
นักวิเคราะห์ฯเผยตลาดหุ้นไทยเช้านี้คาดแกว่งแคบ คาดไทยโดนแบล็คลิสต์ ฟอกเงินกดดัน
17 ก.พ. 2555

นักวิเคราะห์ฯเผยตลาดหุ้นไทยเช้านี้คาดแกว่งแคบ คาดไทยโดนแบล็คลิสต์ ฟอกเงินกดดัน
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)กล่าวว่า ตลาดหุ้นไทยเช้านี้คาดว่าจะแกว่งในกรอบแคบ โดยคาดว่าตลาดในเอเชียน่าจะอยู่ในแดนบวกได้เนื่องจากดาวโจนส์ดี แต่การขึ้นของตลาดบ้านเราคงจะน้อย เนื่องจากคงจะได้รับแรงกดดันจาก Sentiment ลบจากที่ไทยเป็นหนึ่งในหลายประเทศที่ถูก Blacklist เรื่องการฟอกเงิน ดังนั้น นักลงทุนคงจะรอดูผลกระทบที่เกิดขึ้นก่อน โดยเฉพาะเรื่องเม็ดเงินลงทุนจากต่างชาติ
อนึ่ง คณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน(FATF)ได้ขึ้นบัญชีดำ(blacklist)ไทย, ปากีสถาน, อินโดนีเซีย, กานา และแทนซาเนีย ในกลุ่มประเทศที่ปฏิบัติไม่ได้ตามมาตรฐานสกัดกั้นการฟอกเงิน 
"เหตุการณ์นี้เคยเกิดขึ้นในตุรกี ซึ่งเป็นประเทศที่พัฒนาแล้วก็เคยติด blacklist เหมือนกัน แต่ปรากฏว่าก็ไม่ได้มีการย้ายฐานเงินทุนออกไป"นายภาดล กล่าว
สำหรับเรื่องปัญหาหนี้ของยุโรป คงจะต้องติดตามการประชุมของรัฐมนตรีคลังของประเทศในยุโรปในวันจันทร์ที่จะถึงนี้(20 ก.พ.) พร้อมให้กรอบการแกว่งไว้ที่ 1,110-1,130 จุด